Foto’s: Vrou beseer toe dolfyn in boot springFoto: OC Sheriff’s Department/Twitter Abc berig Dirk Frickman, sy vrou, Chrissie, en twee kinders het op Vadersdag vir die see-uitstappie gegaan. Dit was ook die egpaar se 18de huweliksherdenking. Volgens Frickman was daar baie dolfyne om die boot en was hulle besonder spelerig. Die Frickman’s was sowat ŉ kilometer weg van Dana Point-hawe toe ŉ dolfyn in hulle boot spring. Die dolfyn het teen Chrissie vasgespring en haar omgestamp. Die dolfyn, van nagenoeg 158 kg, het ook glo liggies teen die Frickman’s se dogter geskuur en hul seun net-net gemis. Volgens Frickman het die dolfyn wild in die boot gespartel en in die proses sy vrou se bene vasgedruk. “Ek het haar gegryp en haar na die kant van die boot getrek om haar weg van die dolfyn te kry.” Die gesin het hulp ontbied en die Orange County Sheriff Department se hawepatrollie het tot hul redding gekom. Chrissie het albei haar enkels gebreek. Die dolfyn het snyplekke opgedoen en is terug in die water geplaas.